《雉山》
宋代·章岘

营邱水墨师，不识桂林山。
半世阅渠画，今始陋坚顽。
岭边千奇峰，浓绀梳云鬓。
肩舆兀醉梦，所窥才一斑。
偶投雉岩宿，洞穴穷孱颜。
旁通赤明天，南极地所寰。
更登云外顶，下视江湾湾。
群仙无我笑，畏汝碧玉环。
我久堕尘纲，岁晚嗟良难。
往来等幻化，南北俱乡关。
却怜雪花儿，三生此山閒。
愿力不汝无，永悟无所还。

作者简介：章岘，字伯瞻，浦城（今属福建）人。岷弟。仁宗天圣八年（一○三○）进士（明嘉靖《建宁府志》卷一五）。官太常博士（《文恭集》卷一四《章岘可太常博士制》）。嘉祐五年（一○六○），以职方员外郎知江阴（明嘉靖《江阴县志》卷一二）。英宗治平中，官提点广南西路刑狱、转运使，迁太常少卿（清嘉庆《广西通志》卷二一七《金石三》）。终金紫光禄大夫（《建宁府志》卷一五）。今录诗七首。